WINMED แย้ม Q4 โตเด่น กางแผนขยายช่องขาย AVA-ออกสินค้าใหม่หนุน
WINMED ส่งซิกไตรมาส 4/65 แนวโน้มดี เดินหน้าขยายช่องทางจำหน่าย ชุดตรวจคัดกรองมะเร็งปากมดลูกและโรคติดต่อทางเพศสัมพันธ์ด้วยตนเอง แบรนด์ “AVA” ออกผลิตภัณฑ์ใหม่ รับดีมานด์เพิ่ม
WINMED ส่งซิกไตรมาส 4/65 แนวโน้มดี เดินหน้าขยายช่องทางจำหน่าย ชุดตรวจคัดกรองมะเร็งปากมดลูกและโรคติดต่อทางเพศสัมพันธ์ด้วยตนเอง แบรนด์ “AVA” ออกผลิตภัณฑ์ใหม่ รับดีมานด์เพิ่ม
8 ธ.ค. 2565

นายนันทิยะ ดารกานนท์ ประธานเจ้าหน้าที่บริหาร บริษัท วินเนอร์ยี่ เมดิคอล จำกัด (มหาชน) หรือ WINMED ผู้นำเข้า และจำหน่ายเครื่อง อุปกรณ์ สำหรับการเก็บ การตรวจวิเคราะห์ วินิจฉัย และการบำบัดรักษาทางการแพทย์ เปิดเผยว่า ภาพรวมธุรกิจในช่วงไตรมาส 4/65 แนวโน้มดี ปัจจัยสนับสนุนจากประชาชนมั่นใจใช้บริการทางการแพทย์มากขึ้น อาทิ การบริจาคโลหิต การผ่าตัด การตรวจสุขภาพประจำปี ผลักดันความต้องการใช้เครื่องมือทางการแพทย์และผลิตภัณฑ์ด้านสุขภาพที่เกี่ยวข้องกับธุรกิจกลุ่มผลิตภัณฑ์ธนาคารโลหิต และความปลอดภัยทางโลหิตสูงขึ้น อีกทั้งนโยบายสนับสนุนของภาครัฐที่ส่งเสริมการตรวจคัดกรองมะเร็งปากมดลูก หนุนความต้องการใช้ผลิตภัณฑ์กลุ่มดูแลสุขอนามัยระบบเจริญพันธุ์
ทั้งนี้บริษัทเร่งขยายช่องทางจำหน่ายออนไลน์และออฟไลน์ ผลิตภัณฑ์ AVA ชุดตรวจคัดกรองมะเร็งปากมดลูกและโรคติดต่อทางเพศสัมพันธ์ด้วยตนเอง (HPV &amp; STIs Self-Collect) สำหรับผู้หญิงและชาย เพื่อเข้าถึงประชาชน และกลุ่มลูกค้าที่ให้ความสำคัญในการดูแลสุขภาพในวงกว้างมากขึ้น
โดย “AVA” สามารถตรวจคัดกรองมะเร็งปากมดลูกและโรคติดต่อทางเพศสัมพันธ์ด้วยตนเอง (STIs)ได้ไม่น้อยกว่า 12 ชนิด ด้วยขั้นตอนการเก็บตัวอย่างเซลล์ที่ง่าย สามารถทำได้ด้วยตนเองที่บ้าน มีความสะดวกรวดเร็ว ราคาประหยัด และส่งตัวอย่างเซลล์มาตรวจที่ห้องปฏิบัติการของ WINMED เพื่อตรวจหาเชื้อด้วยระบบ mRNA ที่มีความแม่นยำ 98% และทราบผลตรวจที่เป็นความลับเฉพาะผู้ตรวจเท่านั้น ภายใน 5-7 วัน เหมาะสำหรับผู้ที่ไม่ต้องการหรือไม่ประสงค์จะไปตรวจที่โรงพยาบาล ปัจจุบันวาง จำหน่ายแล้วที่ช่องทางออนไลน์ต่างๆ ได้แก่ Shopee, Lazada, Line OA, Facebook A New Day ทั้งนี้บริษัทอยู่ระหว่างเจรจาพันธมิตรทางธุรกิจ เพื่อวางจำหน่ายสินค้าใน คลินิก ร้านขายยา ร้านโมเดิร์นเทรด และโรงพยาบาลชั้นนำทั่วประเทศ
นอกจากนี้เตรียมขยายบริการหน่วยรับบริจาคโลหิตเคลื่อนที่ ร่วมกับโรงพยาบาลพันธมิตร เพื่ออำนวยความสะดวกให้แก่ผู้บริจาคโลหิต รองรับความต้องการที่เพิ่มมากขึ้น รวมถึงจัดหาผลิตภัณฑ์นวัตกรรมใหม่ๆ เพื่อตอบโจทย์ความต้องการด้านสุขภาพเข้ามาอย่างต่อเนื่อง ผลักดันรายได้ให้เป็นไปตามเป้าหมายที่วางไว้
สำหรับผลประกอบการงวด 9 เดือนปี 2565 บริษัทมีรายได้รวม 526.62 ล้าน และมีกำไรสุทธิ 41.26 ล้านบาท ขณะที่ผลประกอบการไตรมาส 3/2565 บริษัทมีรายได้รวม 177.85 ล้านบาท และมีกำไรสุทธิ 13.05 ล้านบาท